શ્રી કંઠબાબુને પોતાને અપમાન કે ઉદ્ધતાઈ કદી પણ લાગતાં જ નહિ. અમારા ઘરમાં એક ગવૈયો અમે રાખ્યો હતો. જ્યારે તે ગવૈયો દારૂની લહેરમાં હોય ત્યારે શ્રી કંઠબાબુના સંગીતને તે ખરાબમાં ખરાબ શબ્દો વાપરીને ગાળો દેતો; પણ શ્રી કંઠબાબુ તો તેને સામો જવાબ જ આપ્યા વગર ઠંડે પેટે સહન કરતો. જ્યારે તે માણસને તેની અસભ્ય વર્તણૂક બિલકુલ નહિ સુધરવાને લીધે નોકરીમાંથી કમી કરવામાં આવ્યો ત્યારે શ્રી કંઠબાબુ બિચારા તેની તરફદારી કરીને બોલ્યા કે, ‘એ કાંઈ તોફાન કરતો ન હતો, એ તો દારૂ તોફાન કરાવતો હતો.’ કોઈ પણ માણસને શોકગ્રસ્ત સ્થિતિમાં જોઈને શ્રી કંઠબાબુને બહુ લાગી આવતું, એટલું જ નહિ પણ કોઈ પણ માણસ ‘દિલગીરીમાં છે.’ એ સુદ્ધાં સાંભળી શકતો નહિ. એટલે જ્યારે કોઈ છોકરાઓ શ્રી કંઠબાબુને પજવવાને ઈચ્છતા ત્યારે વિદ્યાસાગરનો ‘સીતાનો વનવાસ’ મોટેથી વાંચતા. એનાથી તે ઘણો જ ગભરાઈને તે પોતાના બન્ને હાથ લંબાવી ‘ના’, ‘ના’ કહી તેમને બંધ રહેવાને વીનવતો.